
פרוטוקול מס' 355
מישיבת הוועדה לענייני ביקורת המדינה
יום שני, ד' באב התשע"ז (16 ביולי 2018), שעה 10:00



סדר היום:
בדיקות דימות מתקדמות (רנטגן, MRI): מחסור במכשירים, תורים ארוכים וליקויים בהסדרת המקצוע: דו"ח מבקר המדינה 65ג וליקויים שנותרו, הישגים שהושגו


נכחו:
חברי הוועדה: 
שלי יחימוביץ – היו"ר


חברי הכנסת:
נורית קורן
ואאל יונס


מוזמנים: 
סגן שר הבריאות יעקב ליצמן
	 ליאורה שמעוני
	–
	מנהלת חטיבה, משרד מבקר המדינה

	דן בנטל
	–
	מנהל אגף, משרד מבקר המדינה

	חגי לדרר
	–
	סגן מנהל אגף, משרד מבקר המדינה

	דנה לוי ווטשטיין
	–
	מנהלת ביקורת בכירה, משרד מבקר המדינה

	עפרה יצחקי
	–
	מנהלת ביקורת, משרד מבקר המדינה

	מיכאל וייס 
	–
	מנהל ביקורת, משרד מבקר המדינה

	אייל בסון
	–
	משרד הבריאות

	הדר צמח
	–
	משרד מבקר המדינה

	בתיה מנדלסון
	–
	מרכזת מעקב ובקרה אגף ביקורת המדינה, משרד ראש הממשלה

	יודפת מלאך
	–
	מנהלת תחום תקינה וניתוח עיסוקים, משרד הבריאות

	מישל סומך
	–
	רנטגנאי ראשי, משרד הבריאות

	אסתי שי
	–
	סגנית ראש חטיבת טכנולוגיות, משרד הבריאות

	ציפורה הלמן
	–
	מבקרת הפנים, משרד הבריאות

	אוסנת לוקסמבורג
	–
	ראש חטיבת טכנולוגיות רפואיות מידע ומחקר, משרד הבריאות

	רועי רייכר
	–
	רפרנט בריאות באגף תקציבים, משרד האוצר

	טלי שטיין
	–
	עורך דין, משרד המשפטים

	ישי נאמן
	–
	ראש אגף תקציבים, שירותי בריאות כללית

	ד"ר ארנון מקורי
	–
	מנהל המחלקה למידע דימותי, שירותי בריאות כללית

	יואב מליח
	–
	שירותי בריאות כללית

	פרופ' אליהו קונן
	–
	מנהל מכון דימות, מרכז רפואי שיבא

	מאיר בן לולו
	–
	מנהל שירות רנטגן הדסה עין כרם והצופים

	בטי מנוס
	–
	בית החולים הדסה עין כרם

	רעיה כהן
	–
	רנטגנאי, יו"ר מקצוע הבריאות, בית החולים איכילוב

	רועי כהן
	–
	רנטגנאי וחבר מזכירות של איגוד הרנטגן, בית חולים רמב"ם

	תמיר נחמיאס
	–
	מנהל שירותי הדימות, בית החולים בילינסון

	יוסי ורד
	–
	רטנגנאי ראשי, בית החולים תל השומר

	ד"ר מרק אסרף
	–
	אגף אקדמי ,המועצה להשכלה גבוהה

	אלי גרשנקרוין
	–
	מנהל תחום מחקר ומדיניות, ההסתדרות החדשה

	אריה הרשקוביץ
	–
	יו"ר אגוד הרנטגנאים

	הדס אופיר
	–
	חבר אגוד הרטגנאים

	דוד ישראל בן פור
	–
	חבר אגוד הרנטגנאים

	יואב מליחי
	–
	חבר אגוד הרנטגנאים

	רוית מנדלסון
	–
	חברת אגוד הרנטגנאים

	שלומי חזון
	–
	חבר אגוד הרנטגנאים

	יוסף ורד
	–
	חבר אוגד הרנטגנאים

	תמיר נחמיאס
	–
	חבר אגוד הרנטגנאים

	רעיה כהן
	–
	חברת אגוד הרנטגנאים

	שמרית שי
	–
	חברת אגוד הרנטגנאים

	יעל להר
	–
	חבר אגוד הרנטגנאים

	מאיר בן לולו
	–
	חבר אגוד הרנטגנאים

	עמנואל מעודד
	–
	חבר אגוד הרנטגנאים

	אילנה יעקב
	–
	מזכירת העמותה, עמותת יהודי עדן

	משה בר
	–
	יו"ר ארגון תנו יד לחרש

	מידד גיסין
	–
	יו"ר ארגון בעלי סטומה

	רות פרמינגר
	–
	ארגון נפגעי פעולות איבה

	יהושע שלמה זוהר
	–
	שדלן/ית (גורן עמיר יועצים בע"מ), מייצג/ת את שירותי בריאות כללית

	שושנה דינה שטוב
	–
	שדלן/ית





ייעוץ משפטי: 
תומר רוזנר

מנהלת הוועדה:
חנה פריידין

רישום פרלמנטרי:
ר.כ. חבר תרגומים

בדיקות דימות מתקדמות (רנטגן, MRI): מחסור במכשירים, תורים ארוכים וליקויים בהסדרת המקצוע: דו"ח מבקר המדינה 65ג וליקויים שנותרו, הישגים שהושגו


היו"ר שלי יחימוביץ:

שלום לכולם, בוקר טוב. אני פותחת את הישיבה של הוועדה לענייני ביקורת המדינה בנושא מכשירי הדימות, או בשמם הידוע יותר MRI, CT, רנטגן וכן הלאה. אנחנו דנים בדו"ח מבקר המדינה בעניין הזה, כשאנחנו מחלקים את הדיון לשתי סוגיות. 

אחת, מספרם של המכשירים האלה בישראל והאם הוא מספק. דו"ח המבקר, הממצאים הלא טובים שלו והאם המצב השתפר מאז, התשובה היא כן. אני כבר אומרת לכם. הסוגיה השנייה היא סוגית מי שמפעיל את המכשירים האלה, הטכנאים. האם הם כשירים לבצע את הבדיקות האלה, האם הם עוברים את ההכשרות המתאימות, האם הם משתכרים כראוי, האם המקצוע הזה מאוסדר. התשובה לכל השאלות האלה היא לא, אני כבר אומרת לכם.

הדיון הזה הולך להיות קצר ותכליתי. אנחנו נסיים אותו לכל המאוחר ב-10:40 וב-10:40 אנחנו נתחיל כאן, בחדר הזה, ברציפות, דיון על מערך בריאות הנפש בישראל, בהשתתפותו של סגן שר הבריאות יעקב ליצמן.

אז אנחנו מתחילים בדו"ח המבקר. ליאורה, בבקשה.

ליאורה שמעוני:

בוקר טוב. יושבת הראש, אם את מבקשת להתמקד רק בשתי הסוגיות האלה, אז אני אתייחס רק אליהן. אני לא אתייחס לדברים אחרים אם כך. 

היו"ר שלי יחימוביץ:

כן. אלא אם כן יש איזו דרמה מדהימה שהחמצתי. 

ליאורה שמעוני:

אז אם ככה אז אני אומר עוד שתי מילים. ראשית לעניין מספר המכשירים, לגבי מכשירי ה-MRI יש לנו נתונים ממש מעודכנים להיום אפשר להגיד, Up to day. זה למעשה נתונים של סוף שנת 2017, שמציגים את מדינת ישראל במקום טוב למטה מבחינת מספר המכשירים פר נפש ומספר האזרחים. אנחנו נמצאים במקום לא טוב. 

היו"ר שלי יחימוביץ:

אולי בכל זאת תתני קצת מספרים.

ליאורה שמעוני:

כן. 

היו"ר שלי יחימוביץ:

הנתונים האלה נכונים ל-?

ליאורה שמעוני:

הנתונים האלה נכונים לסוף שנת 2017. אז אם אנחנו רואים כאן את מספר המכשירים, אני רואה כאן שיש פחות מ-10, כנראה 5 מכשירים ל-1,000 איש בישראל. אנחנו נמצאים במקום 5 מלמטה. לא מקום טוב. אלה הם נתונים שאני קיבלתי אותם הבוקר, לא נתונים שבדקנו. אני לא יכולה ל - - -

היו"ר שלי יחימוביץ:

תיכף נשמע את משרד הבריאות.

ליאורה שמעוני:

אני מניחה שמאז שאנחנו עשינו את הדו"ח ועד להיום בכל זאת המצב מעט השתפר ויש קצת יותר מכשירים. 

קריאה:

למיליון.

ליאורה שמעוני:

למיליון. סליחה, 5 מכשירים למיליון איש, מתקנים אותי. אז אנחנו בדקנו גם את הנושא הזה של מספר המכשירים והפיזור הגיאוגרפי שלהם על פני הארץ, כולל בפריפריה, ביחס לפריפריה. בקשר למספר המכשירים צריך להגיד שבמדינת ישראל מונהגת מדיניות שנועדה לצמצם את הביקוש לבדיקות הדימות, כי בדיקות דימות הן בסופו של דבר משאב יקר ערך ולכן על מנת לצמצם את מספר הבדיקות מצמצמים גם את מספר המכשירים.

היו"ר שלי יחימוביץ:

לא בהכרח לצרכים רפואיים, אלא פשוט כי אין מספיק מכשירים.

ליאורה שמעוני:

אבל אפשר לרכוש. בסופו של דבר אמנם עלות של מכשיר היא גבוהה, אבל יחד עם זאת העלות היא חד פעמית, למעט התחזוקה שלו. 

היו"ר שלי יחימוביץ:

אני שואלת אותך שאלה עובדתית עכשיו. את אמרת שיש נטייה לצמצם את מספר הבדיקות. יש נטייה לצמצם לא כי לא צריך אותן מבחינה בריאותית, אלא כי אין מספיק מכשירים. 

ליאורה שמעוני:

כן. 

היו"ר שלי יחימוביץ:

הם מתקמצנים על הבדיקות האלה. 

ליאורה שמעוני:

כן, יש פער גדול. הבדיקות מתחלקות לבדיקות שונות. 

נורית קורן (הליכוד):

זה עולה כסף - - -

היו"ר שלי יחימוביץ:

לרגע לא טענתי שזה לא כסף.

קריאה:

הקופות לא מאשרות את זה.
ליאורה שמעוני:

יש כמובן בדיקות דימות שונות. העלות של בדיקה במכשיר MRI היא גבוהה פי כמה וכמה מעלות של בדיקה במכשיר CT, והעלות של בדיקה במכשיר שהוא PET-CT היא כנראה עוד יותר גבוהה. ולכן גם כאשר אתה צריך לעשות בדיקה שהיא מיועדת מבחינה רפואית, עדיף היה לבצע אותה למשל כבדיקת MRI. במקרים מסוימים לא מבצעים MRI אלא מבצעים בדיקת CT.

אנחנו גם ראינו שיש גם איזה שהם מכשירי CT שיש להם גם אפשרות להקטין את מידת הקרינה שלהם ולא בכל המכשירים אנחנו ראינו שאותו רכיב נמצא וכך משתמשים במכשירי CT ששיעור הקרינה שבהם הוא יותר גבוה, גם במקרים שניתן היה אולי לצמצם את ה - - -

היו"ר שלי יחימוביץ:

כלומר המחסור במכשירים גם מסכן את חייהם של החולים.

נורית קורן (הליכוד):

כן, נכון, והיה רצוי באמת שמבקר המדינה ייתן דעתו וייתן פעם אחת דו"ח שיבוא לטובת הציבור. 

היו"ר שלי יחימוביץ:

זה כל הדו"חות של המבקר. מה זה פעם אחת, נורית? 

נורית קורן (הליכוד):

יושבת הראש, אני מתכוונת לזה שייצא דו"ח באמת חמור, עד הסוף ושעושים שימוש, אם צריך לתת MRI ונותנים משהו אחר במקום והרופא משכנע אותך שזה לא יקרה, צריך - - -

היו"ר שלי יחימוביץ:

אז חברת הכנסת קורן - - -

נורית קורן (הליכוד):

צריך פעם אחת שיהיה כזה ברור, שאנחנו נוכל לקחת את הדו"ח ולעשות איתו משהו.

היו"ר שלי יחימוביץ:

חברת הכנסת קורן, אני תיכף אתן לך רשות דיבור.

נורית קורן (הליכוד):

אני מתנצלת. 

היו"ר שלי יחימוביץ:

את יוצאת?

נורית קורן (הליכוד):

כן. אנחנו בהצבעות.

היו"ר שלי יחימוביץ:

אז את תחכי בכל זאת.

נורית קורן (הליכוד):

אז אני קודם רק - - -

היו"ר שלי יחימוביץ:

לא, לא, לא. חברת הכנסת קורן את לא יכולה, בכל הכבוד. אני אתן לך לדבר ראשונה אם את רוצה, אבל קודם המבקר ואחר כך. 

נורית קורן (הליכוד):

באתי כדי לשמוע. 

ליאורה שמעוני:

לדעתי הדו"ח הזה הוא אחד הדו"חות היותר חמורים שעשינו בנושא תחומי הבריאות. עובדה היא גם שסגן השר ליצמן גם לקח את הנושא הזה לתשומת ליבו ובאמת גם נעשית פעילות ואני מניחה שאנחנו עוד מעט נשמע את הפעילות שנעשית מבחינת משרד הבריאות. 

ההערות שלנו כאן הן לא הערות מעורפלות, הן הערות מאד מאד ברורות, הן מאד שמות דגש בדיוק על הנזק שנגרם לציבור, כפי שאנחנו עושים בכל הדו"חות. כפי שיושבת הראש מכירה את הדו"חות שלנו, אנחנו מצביעים בצורה מאד מאד מפורשת מה צריך לעשות, איך צריך לעשות, כי אחרת נגרם נזק לציבור. כך עשינו גם בדו"ח הזה. 

עוד שתי מילים קצרות רק על כמה נושאים נקודתיים. אחד זה בנושא התורים. אנחנו הצבענו גם על בעיה בנושא התורים. הצבענו גם על בעיה בנושא פענוח - - -

היו"ר שלי יחימוביץ:

לא, לא, אל תדלגי על זה במהירות כזאת. זה מאד חשוב.

ליאורה שמעוני:

אוקיי, אני לא רוצה ל - - -

היו"ר שלי יחימוביץ:

כן, אבל סוגית התורים משקפת את עוצמת המצוקה.

ליאורה שמעוני:

נכון. סוגית התורים היא סוגיה מאד מאד מורכבת ואמת בעייתית. אנחנו הצבענו על כך שניהול התורים והטיפול של משרד הבריאות בבעיית התורים לבדיקות MRI היא סוגיה שאינה פתורה ונמצאו שם ליקויים.

היו"ר שלי יחימוביץ:

כמה זמן מחכים ל-MRI?

ליאורה שמעוני:

חרף זמן ההמתנה הארוך קיימת העדפה בקביעת - - -

היו"ר שלי יחימוביץ:

כמה זמן מחכים ל-MRI?

ליאורה שמעוני:

זה תלוי. חגי, יש לך כאן את הנתונים?

קריאה:

מעל 90 יום. שלושה חודשים זמני המתנה ל-MRI.

ליאורה שמעוני:

אני אמשיך וחגי בינתיים ימצא את הנתונים. נקודה מאד משמעותית שחייבים להדגיש אותה כאן ואנחנו הצבענו עליה, שניתנת העדפה לתורים עבור תיירות מרפא, התורים האלה נקבעים על חשבון התורים לאזרחי מדינת ישראל.

היו"ר שלי יחימוביץ:

חמור ביותר. 

ליאורה שמעוני:

לתיירות מרפא יש יתרונות, יש לה חסרונות, אבל כאשר אתה מגיע בסופו של דבר למצב שבו מקודמים תורי לתיירים ולעומת זאת ישראלים תושבי הארץ מעוכבים. כאן יש בעיה והצבענו עליה. 

גם בנושא של הפענוח יש תורים למעשה. גם הפענוח עצמו לוקח זמן. אנחנו הצבענו על בעיה גם מבחינת הפענוח. כיום יש גם דרכים מתקדמות יותר, משום שפענוח לא חייב להיעשות דווקא באותו מרכז רפואי שבו נעשתה בדיקת ה-MRI. היום יש שיטות מתקדמות יותר. אפשר לעשות את הפענוח אפילו במדינה אחרת. הדברים האלה צריכים לקבל ביטוי גם במערכת הבריאות וגם הם צריכים לאמץ את השיטות. חלק מבתי החולים עושים את זה אבל זה צריך להפוך להיות יותר שגרתי.

נורית קורן (הליכוד):

זה בגלל מחסור ברופאים שמפענחים?

ליאורה שמעוני:

יש גם בעיה של מחסור, כן.

קריאה:

המחסור הוא חמור יותר ממה שהיה ב - - -

היו"ר שלי יחימוביץ:

חברים, אני מבקשת בלי קריאות ביניים. זמננו מאד מאד קצר. נורית את תיכף מדברת, עוד שנייה.

נורית קורן (הליכוד):

לא, רק שאלה. 

ליאורה שמעוני:

בנושא התורים יש חסמים.

היו"ר שלי יחימוביץ:

עדיף שתשאלי את משרד הבריאות את השאלות האלה. 

קריאה:

כל שלושה חודשים. כל סוג של בדיקה - - - לפי המורכבות שלה והזמן שלה.

ליאורה שמעוני:

ביצענו ניתוח ממוחשב של הנתונים שהתקבלו במרכזים הרפואיים ויש שיעור חולים שממתינים. יש כאלה שממתינים יותר מ-28 יום.

קריאה:

עד שישה חודשים.

היו"ר שלי יחימוביץ:

שישה חודשים? 

קריאה:

MRI בהרדמה לילדים. 

היו"ר שלי יחימוביץ:

חצי שנה בהרדמה לילדים. 

ליאורה שמעוני:

אפשר גם להזכיר כאן שבית החולים ברזילי הוא היחיד שכמעט עמד בתקן בבדיקות ללא הרדמה. בדיקות להרדמה חיכו יותר מ-28 יום. יתר המרכזים הרפואיים שנבדקו – באסף הרופא כ-22% חריגה מהתקן ללא הרדמה, כ-47% חריגה עם הרדמה. ניתן עוד דוגמא אחת, ברמב"ם 23% ללא הרדמה וגם עם הרדמה ובשיבא גם 23%. אלה החריגות הגדולות.

היו"ר שלי יחימוביץ:

עכשיו לגבי סוגית הרנטגנאים. אני לא הצלחתי אותך בתוארך המלא, ליאורה שמעוני, מנהלת החטיבה לביקורת תחומי חברה ורווחה במשרד מבקר המדינה.

ליאורה שמעוני:

לגבי הרנטגניים, מסתבר שקיימת סוגיה שמתמשכת ומתארכת הרבה מאד שנים בין מל"ג – המועצה להשכלה גבוהה לבין משרד הבריאות. מל"ג לא מקיימת דיון בהכרה בתור ברנטגנאות ודימות. ניתן ללמוד את המקצוע הזה בכמה אוניברסיטאות, אבל אין הכרה במקצוע לכשעצמו כמקצוע פרופסיונאלי. הסיבה היא שגם משרד הבריאות והמל"ג לא הסדירו את הפיקוח על ההכשרה המעשית שהרנטגנאיים צריכים לעשות, סוגיה שאנחנו הצבענו עליה גם בנושאים אחרים, אבל פה אנחנו מדברים על מקצועות הרנטגן. 

כך בסופו של דבר צריך להסדיר את זה. ההסדרה היא לאו דווקא רק הסדרה מנהלית אלא היא נדרשת להסדרה בחוק ותהליך ההסדרה בחוק נמשך הרבה מאד זמן וכתוצאה מכך גם אי אפשר למעשה לקיים פיקוח ובקרה נאותים על העבודה של הרנטגנאים בבתי החולים, משום שזה לא מוסדר אז כך קשה מאד לקיים את הבקרה. לכאורה אני יכולה להגיד שכל אחד יכול היום לעבוד כרנטגנאי. לא מונע מ - - -

היו"ר שלי יחימוביץ:

כל אחד? 

ליאורה שמעוני:

כל אחד.
היו"ר שלי יחימוביץ:

אני יכולה עכשיו ללכת לעבוד כרנטגנאית? 

קריאה:

המזכירה בירושלים שבמכון - - -

היו"ר שלי יחימוביץ:

אבל חברה, אני שאלתי את ליאורה. חכו. 

קריאה:

יכולה להחליף את הרנטגנאית. 

ליאורה שמעוני:

לכאורה כל אחד. 

היו"ר שלי יחימוביץ:

לומדים בבר אילן?

ליאורה שמעוני:

לומדים בבר אילן. 

היו"ר שלי יחימוביץ:

בפקולטה למדעי החברה. 

נורית קורן (הליכוד):

במדעי החברה והרוח.

היו"ר שלי יחימוביץ:

שזה מגוחך. 

היו"ר שלי יחימוביץ:

בואו נגיד ככה, המקום עצמו – אם זה פקולטה כזאת או פקולטה אחרת – הוא פחות הבעייתי, העובדה היא שקודם כל לומדים. העובדה היא שקודם כל אפשר ללמוד אבל לא מקבלים רישיון, לא מקבלים הסמכה לצורך העניין. כשאין הסמכה אי אפשר לבדוק, אי אפשר לקיים בקרה. לכאורה כל אחד יכול להיות.

היו"ר שלי יחימוביץ:

בקיצור מקצוע פרוץ ומקצועות פרוצים – מניסיוננו הרב – גם משלמים עליהם שכר מאד נמוך. 

נורית קורן (הליכוד):

אבל הציבור משלם בסוף. הבריאות של הציבור.

היו"ר שלי יחימוביץ:

אבל גם העובדים הם הציבור.
נורית קורן (הליכוד):

נכון. 

ליאורה שמעוני:

עוד מילה על תקני הרדיולוגיה. במוסדות הרפואיים התקנים האלה לא שונו כבר מאז 40 שנה הייתי אומרת, משנת 1976 והם לא תואמים גם את ההתקדמות הטכנולוגית של היום. למשרד גם אין מידע כמה רדיולוגים יש, כמה עוסקים במקצוע הזה ובסופו של דבר יש עומס גדול מאד ולכן גם נוצרים עומסים גם בבדיקות עצמן. לא רק המכשירים מהווים חסם, אלא גם אנשי המקצוע, גם הרופאים וגם הרנטגנאים מהווים גם הם חסם בקידום של תורים. וכמובן כפי שאמרתי קודם גם הפענוח של הבדיקות, גם הוא מהווה חסם. 

נורית קורן (הליכוד):

בביצוע של הבדיקה. 

היו"ר שלי יחימוביץ:

טוב, חברת הכנסת נורית קורן, את מבקשת לדבר וללכת, אז קדימה. 

נורית קורן (הליכוד):

פשוט עוד רגע יקראו לי להגיע למקום אחר וזה דיון מאד חשוב.

היו"ר שלי יחימוביץ:

בסדר גמור.

נורית קורן (הליכוד):

אז ראשית אני מודה לך על הדיון הזה, זה דיון מאד חשוב וגם על הדיון על בריאות הנפש שיהיה אחר כך. בפעם הבאה אני מבקשת, אני יושבת ראש ועדת המשנה המסכנה שאין בה הרבה דיונים מכיוון שאת יודעת, אני תלויה ביושב ראש - - -

היו"ר שלי יחימוביץ:

ועדת משנה למה?

נורית קורן (הליכוד):

לבריאות הנפש. אז אני מבקשת שבפעם הבאה יהיה רשום לך שכשמתעסקים בבריאות הנפש, אז לזמן אותי. 

היו"ר שלי יחימוביץ:

כן, למרות שכל חברי הכנסת קיבלו את סדר היום. 

נורית קורן (הליכוד):

לא. מי שלא חבר בוועדה לא מקבל. 

חנה פריידין:

בסדר, רשום.

היו"ר שלי יחימוביץ:

נשתף אותך מעכשיו בכל הדיונים בנושא בריאות הנפש.

נורית קורן (הליכוד):

אני אשמח, תודה. 

היו"ר שלי יחימוביץ:

כאורחת כבוד.

נורית קורן (הליכוד):

תודה. אז ככה, אני כבר ארבעה חודשים מטפלת בנושא הזה של הרנטגן, הדימות וכל מה שצריך. הגשתי הצעת חוק. אני אמורה לשבת עם סגן השר על הנושא הזה ואני חושבת שעל ההכשרה זה הדבר הכי גרוע והכי נורא שיכול להיות, כי בעצם כל אחד מאיתנו נזקק לבוא, להגיע ולעשות צילום כזה או אחר. הכי גרוע מבחינתי זה שרופא משכנע אותך שאין הרבה קרינה וזה לא נכון, במיוחד כשאת הולכת עם הילד שלך ואת רוצה כמה שפחות לחשוף אותו. 

גם מי שמבצע את הבדיקה, אתה לא יודע אם הוא מומחה או לא ולפעמים הוא עושה טעויות והטעויות באבחנה ברנטגן הן קריטיות בעיקר לפני ניתוח. אני חוויתי דבר כזה בינואר האחרון וזה גרוע מאד. לכן אני חושבת שזה צריך להיות מוסדר גם מהבחינה הזאת של הלימודים עצמם. אני נחשפתי לזה שכשלומדים אם זה בירדן או במקום אחר, הלימודים הרבה יותר נורמאליים ומגיעים אלינו אחר כך סטודנטים שלמדנו בירדן בצורה מסודרת - - -

היו"ר שלי יחימוביץ:

גם ברבת עמון. 

נורית קורן (הליכוד):

כן, בצורה מסודרת יותר מהארץ שלנו, שאנחנו מתפתחים - - -

היו"ר שלי יחימוביץ:

אז אולי נשלח את הסטודנטים הישראלים כולם ללמוד ברבת עמון.

נורית קורן (הליכוד):

זה גרוע ביותר. אני חושבת שאנחנו צריכים לעשות את הדברים פה, כאן ועכשיו וכמה שיותר מהר, למרות שחקיקה יכולה לקחת הרבה זמן, אבל אנחנו יודעים שאם כל המשרדים מתכנסים אפשר לעשות חקיקה בצורה מהירה יותר.

היו"ר שלי יחימוביץ:

להסדיר את המקצוע את אומרת.

נורית קורן (הליכוד):

כן, להסדיר. אני אשמח מאד אם ישבו איתי גם כן מביקורת המדינה, למה ביקשתי לקבל, את יודעת כשיש דו"ח אופרטיבי שאנחנו יכולים לקחת ולבצע אותו ממש - - -

היו"ר שלי יחימוביץ:

בסדר גמור. 

נורית קורן (הליכוד):

כי אנחנו חברי הכנסת לא יכולים לעשות את המחקר שאתם עושים וזה מאד - - -

היו"ר שלי יחימוביץ:

נורית, אנחנו פשוט נשתף פעולה עכשיו בכל מה שקשור לזה, בסדר?

נורית קורן (הליכוד):

בשמחה. 

היו"ר שלי יחימוביץ:

וגם כשהדו"ח מגיע אלינו יותר מוקדם אז נעביר אותו אלייך ונעבוד ביחד.

נורית קורן (הליכוד):

אני מאד אשמח, במיוחד עכשיו בנושא של בריאות הנפש. אנחנו לא יודעים כמה מרפאות עובדות בדרום - - -

היו"ר שלי יחימוביץ:

זה כבר בדיון הבא. 

נורית קורן (הליכוד):

אני אומרת בדרום, כל הדברים הללו שזה מאד קשה וזה מצריך ממני לצאת לשטח וזה קצת בעייתי. 

היו"ר שלי יחימוביץ:

בסדר גמור. מי מדבר ממשרד הבריאות? מי הבכיר ביותר ממשרד הבריאות פה?

אוסנת לוקסמבורג:

אני. שמי ד"ר אוסנת לוקסמבורג, אני מנהלת חטיבת הטכנולוגיות הרפואיות מידע ומחקר של משרד הבריאות. 

אלף אנחנו כמובן מודים למבקר המדינה על הדו"ח שהציף לנו - - -

היו"ר שלי יחימוביץ:

אני רק אומר שמנכ"ל משרד הבריאות לא נמצא כאן כי הוא השתתף בישיבת קבינט השרים לענייני בריאות בשם המשרד והשר יצטרף אלינו עוד מעט.

אוסנת לוקסמבורג:

השר אמור להצטרף. אני התבקשתי להציג את הנושאים כפי שאנחנו ראינו וטיפלנו בדו"ח מבקר המדינה, שכמובן לקחנו לתשומת ליבנו וטיפלנו בדברים. אז קודם כל אני רוצה להתייחס ל - - -

היו"ר שלי יחימוביץ:

אז תני לנו עדכון מה השתפר.

אוסנת לוקסמבורג:

אני אומר מה השתפר ואני רוצה להגיד עוד כמה מילים לפני כן לגבי מספר המכשירים. 
קודם כל כמו שכולם יודעים סגן השר פעל מאד בשנים האחרונות להוסיף מכשירים, מכשירי MRI שזה התכנית הלאומית שהתחילה בספטמבר 2015 והביאה אותנו מסדר גודל של 20 מכשירים לרישיונות ל-47 מכשירים, כאשר 42 כבר פועלים וכרגע יכנסו לשימוש עוד מספר מכשירים עד סוף השנה הזאת. 

כאשר אנחנו מדברים על מספר מכשירים צריך לקחת בחשבון שאנחנו מסתכלים על זה בצורה יותר מורכבת, כי מספר מכשירים וכשמשווים אותו לעולם, כי זה בעצם הנתון הקל ביותר להשוואה, צריך לקחת בחשבון שאנחנו צריכים לדעת מה הניצולת של המכשירים האלה, כלומר כמה בדיקות מבצעים במכשירים האלה, מה הפיזור שלהם ועוד אלמנטים נוספים שאנחנו לוקחים אותם כאשר אנחנו מחליטים על מספר המכשירים הנדרש.

היו"ר שלי יחימוביץ:

זו הקדמה שאני לא מבינה מה אמרת בכלל. 

אוסנת לוקסמבורג:

אני אומרת ש - - -

היו"ר שלי יחימוביץ:

אז בואי ניגש לגופו של עניין.

אוסנת לוקסמבורג:

אוקיי. אז מספר המכשירים כמובן מבחינת MRI אנחנו הכפלנו ויותר מזה. היום יש לנו דיון על נושא פאט CT בעוד כשעה בוועדת עבודה, רווחה ובריאות, להוסיף עוד מכשירי פאט CT. אנחנו נמצאים עם הרישיונות עם פיזור גיאוגרפי טוב. משרד הבריאות הקים מערכת ממוחשבת שעוקבת אחר התורים בנושא הזה ואני שמחה להגיד שלפי הממוצעים שלנו, ושוב, אני לא מדברת כרגע על ילדים או על תתי קבוצות, אבל לפי הנתונים הממוצעים ירדנו מכ-50 יום המתנה שהיו בעבר לכ-30 יום בממוצע שקיימים היום. אנחנו עדיין חושבים שצריך יותר קצר מזה ואנחנו פועלים כדי להמשיך ולעשות - - -

היו"ר שלי יחימוביץ:

את יכולה לתת לי נתון על מאז שסגן השר ליצמן נכנס לתפקידו מה ההבדל לעומת מה שהיה לפני כן?

אוסנת לוקסמבורג:

אמרתי. היה לפני כן סדר גודל של כחודשיים בממוצע, שוב, תלוי איפה בארץ, מה המכשיר - - -

נורית קורן (הליכוד):

תלוי איפה.

היו"ר שלי יחימוביץ:

תלוי איפה. וירד לכ-20 בממוצע. צריך לקחת בחשבון שכשאנחנו מדברים על ממוצעים זה גם תלוי הבן אדם עצמו ותלוי הקופה שבה הוא נמצא ותלוי כל מיני גורמים שמשפיעים על אורך התורה שהוא חווה.

נורית קורן (הליכוד):

כמה טכנאים למכונות של הפאט CT?

אוסנת לוקסמבורג:

שנייה, MRI. 
נורית קורן (הליכוד):

כמה אנשים מוכשרים יש לכם? אם יבואו עוד מכונות, כמה אנשים יהיו שמוכשרים ל - - -

אוסנת לוקסמבורג:

שנייה, שנייה, אז בואו תתנו לי לסיים. 

נורית קורן (הליכוד):

 - - - הבדיקה החשובה ביותר. 

אוסנת לוקסמבורג:

חברת הכנסת קורן, אני מבטיחה שאני לא הולכת מפה לפני שאני נותנת לך את כל התשובות, אבל תני לי רק שנייה לסיים את מה שאני רוצה להגיד.

נורית קורן (הליכוד):

אני מצטערת, אני פשוט עם רגל פה ועם רגל שם.

היו"ר שלי יחימוביץ:

בסדר נורית, אבל אי אפשר, באמת. אז די עם הרגל פה ורגל שם.

נורית קורן (הליכוד):

אבל היא כבר דיברה - - -

היו"ר שלי יחימוביץ:

תני לאנשים לדבר. 

נורית קורן (הליכוד):

סליחה, אבל היא כבר דיברה על ה - - - ואני שואלת כמה מוכשרים.

היו"ר שלי יחימוביץ:

בסדר, טוב.

אוסנת לוקסמבורג:

אנחנו רואים בתחום הדימות צומת מאד חשוב היום בתחום של הטיפול בחולים שלנו. לכן גם הנושא של תקני כוח אדם טופל. כחלק מהתכנית הלאומית שלנו, של MRI, נוספו 25 תקני רופאים ועוד 135 תקנים נוספים לצורך הפעלת המכשירים האלה, כדי שיהיה ניתן להפעיל אותם בצורה טובה. 

מעבר לזה, פתחנו מרכז להכשרה למקצועות הבריאות, שפועל היום בשיבא. יושבים פה הגורמים שמפעילים אותם. הוא מנהל גם כן קורסים שמשרד הבריאות מממן אותם, להכשרה של טכנאים בנושא של MRI, לנושאים של אולטרא סאונד, לנושאים נוספים שמכשיר בעצם את המקצועות האלה.

גם אני מצטרפת לצורך בהסדרת המקצוע. הסדרת המקצוע זה אחד הנושאים החשובים ביותר בעינינו. אנחנו גייסנו רנטגנאי ראשי שיושב פה לצידי, לפני כשנה התחיל את עבודתו והמשימה העיקרית שבה הוא עוסק מאז זה הנושא של איך להסדיר את המקצוע גם מול המוסדות להשכלה גבוהה, גם מול המל"ג וגם מול הגורמים בשטח. כך שהמבחינה הזאת אנחנו קידמנו הרבה מאד מהדברים האלה.

אני רוצה לומר לגבי הנושא - - -

היו"ר שלי יחימוביץ:

קידמנו זה מושג מאד אמורפי.

אוסנת לוקסמבורג:

	לא, אני חושבת שאני נתתי פה נתונים של הוספנו מכשירים, הורדנו תורים, פתחנו מרכזי הכשרה - - -

היו"ר שלי יחימוביץ:

לא, לא, זה - - -

אוסנת לוקסמבורג:

אנחנו - - -

היו"ר שלי יחימוביץ:

רגע, רגע, בעניין תוספת המכשירים אין חולק על כך שבאמת נוספו הרבה מאד מכשירים בתקופתו של ליצמן כסגן שר בריאות. 

אוסנת לוקסמבורג:

הוספנו תקנים.

היו"ר שלי יחימוביץ:

עכשיו אני מדברת על הסדרת המקצוע, או שעל זה ידבר הרנטגנאי הראשי. 

אוסנת לוקסמבורג:

בבקשה. 

היו"ר שלי יחימוביץ:

אז רגע, לא, נעשה את זה בסדר מסוים.

אוסנת לוקסמבורג:

אני חושבת שכן, כי אני חושבת שהוא יוכל לתת את המידע המפורט.

היו"ר שלי יחימוביץ:

אז לפני כן, יש עוד משהו שאת רוצה לומר ביחס למכשירים?

אוסנת לוקסמבורג:

כן. אני חושבת שצוין פה הנושא של הפניות של CT ו-MRI. צריך להגיד ויגידו פה הקולגות שלי, הרופאים בתחום שמבינים בזה יותר, אבל לכל מכשיר ולכל שאלה רפואית יש את מכשיר הדימות המתאים לו ביותר. 

נורית קורן (הליכוד):

אבל לא תמיד נותנים בקופות החולים.

אוסנת לוקסמבורג:

שנייה, שנייה, רגע, שנייה.

נורית קורן (הליכוד):

איך אתם פותרים את הבעיה הזאת?

אוסנת לוקסמבורג:

שנייה. יש כמה היבטים. יש היבטים של באמת המכשירים וההתאמה לשאלה הקלינית, יש את הנושא של האישורים ברמת הקופה ויש פה נציגים מהקופות שיוכלו להתייחס לנושא של מרכזי אישור התורים. אנחנו כמשרד יוצאים לתכנית לאומית בנושא של ג'סטיפיקיישן של בדיקות בתיאום עם הגורמים בשטח, שבו בעצם החולים יקבלו על פי גיידלנים קליניים את הבדיקות המתאימות להם ביותר.

היו"ר שלי יחימוביץ:

אבל נכון להיום, מטעמי חיסכון, אנשים נשלחים לבדיקות שיותר מסכנות אותם, מן הסתם.

אוסנת לוקסמבורג:

אז קודם כל כל מכשירי ה-CT שפועלים היום, פועלים עם תכנות להפחתת קרינה. יש מכשיר אחד אחרון שנמצא עכשיו בשלבי החלפה. אחרי שאנחנו זיהינו את אותם מכשירים שיש בהם קרינה רגילה ללא תוכנות להפחתת קרינה, משרד הבריאות פעל מול הגורמים האלה והמכשירים האלה או הוחלפו או הותקנו בהם תוכנות.

היו"ר שלי יחימוביץ:

תראי, ד"ר לוקסמבורג, לי יש כאבים בגב התחתון. הלכתי לרופא במסגרת ההסדרים עם כללית מושלם, משלים וכו', הלכתי לרופא בקליניקה הפרטית שלו, הטוב ביותר. בתום הבדיקה הוא אמר לי כך, את צריכה לעשות בדיקת MRI. את יכולה לעשות אותה אצלנו, הלילה - - -

אוסנת לוקסמבורג:

כן. זה לא - - -

היו"ר שלי יחימוביץ:

זה קליניקה פרטית, זה לא בית חולים ציבורי. או את יכולה ללכת בדרך של לבקש לעשות את זה בבית חולים, טופס 17 וכן הלאה, אבל אני מניח שזה ייקח הרבה מאד זמן. 

אוסנת לוקסמבורג:

את ניסית ללכת במערכת הציבורית?

היו"ר שלי יחימוביץ:

ברור.

אוסנת לוקסמבורג:

אוקיי. לא, אז אני רוצה לשמוע אותך - - -

היו"ר שלי יחימוביץ:

כן, מה נראה לך?

אוסנת לוקסמבורג:

אני רוצה לשמוע את החוויה שלך.

היו"ר שלי יחימוביץ:

את לא יכולה לשמוע את החוויה שלי, כי החוויה שלי לא משקפת את החוויה של האדם הרגיל.

ליאורה שמעוני:

בדיוק, בדיוק.

היו"ר שלי יחימוביץ:

אי אפשר. שרים, חברי כנסת ואנשים מוכרים – כל מיני זמרים, שחקנים וכן הלאה – לא חווים את החוויה שחווה אדם רגיל. ואגב, גם אני חיכיתי הרבה, אבל עדיין אנחנו לא חווים את החוויה של אדם רגיל. זה מזכיר לי את חנה רובינא. יש סיפור. כשהתקינו מכשירי טלפון של בזק לאנשים בבתים בפעם הראשונה היו מחכים שנים. חנה רובינא התראיינה ואמרה אני לא מבינה למה כולם מתלוננים. ביקשתי והתקינו לי למחרת. וזה כן ממחיש אפילו את הבעיה, שאתה צריך להיות או עשיר או סלב כדי לקבל את הבדיקה הזאת מהר ואם אתה אדם רגיל מהיישוב, אז אתה יכול לחכות עד קץ כל הימים.

אוסנת לוקסמבורג:

לא. אז ממוצע של 20 יום לבדיקת MRI. זה לפחות הנתונים הארציים שאנחנו אוספים ברמה ממוחשבת נכון להיום. 

קריאה:

זה סופר נכון וזה יותר גרוע. הוא לא יגיע בכלל ל-MRI. יעבור את כל הבדיקות בעולם עד שיגיע ל-MRI.

אוסנת לוקסמבורג:

יש מקומות שבהם אפשר לקבל מוקדם יותר, יש מקומות שאפשר לקבל אולי בשעות שהן שעות לא שגרתיות, אבל הנתון ירד דרמטית, - - - ירד בצורה דרמטית.

אני רוצה להוסיף עוד דבר.

היו"ר שלי יחימוביץ:

שנייה, לא, לא. אני מבקשת, אנחנו פשוט נורא קצרים בזמן, אני חייבת להמשיך.

אוסנת לוקסמבורג:

אז רק אציין שאנחנו נותנים תמריצים כלכליים להוספת בדיקות MRI, שזה תמריצים שניתנים לקופות החולים על מנת לתת בדיקות נגיד ביד יותר חופשייה ויותר - - -

קריאה:

זה לא קורה. זה לא ריאלי. 

היו"ר שלי יחימוביץ:

חברים. אריה הרשקוביץ, יו"ר איגוד הרנטגנאים, בבקשה, בקצרה ככל האפשר.

אריה הרשקוביץ:

שלום לכולם. דבר ראשון אני רוצה להודות ליושבת ראש הוועדה על הכינוס החשוב הזה. אנחנו נמצאים כאן היום מכיוון שהמקצוע שלנו נמצא במשבר יותר משלוש שנים. ארבע שנים יותר נכון, למען הדיוק. מבקר המדינה קבע בצורה מאד חריפה רק חלק מהבעיות שהלכו וגדלו עם השנים והן היום הרבה יותר גדולות ממה שהיה אז. בפועל משרד הבריאות גורר רגלים ובתואנות שונות ומשונות לא פועל לקידום הנושא. הוא פועל, סליחה, אני מתקן, הוא פועל, אבל לא מספיק, אז אנחנו התרגלנו לפשרות.ך

אנחנו מדברים פה בעיקר על מה שדיברה ד"ר לוקסמבורג, היא דיברה בעיקר על מכשירים. ריבונו של עולם, אנחנו מדברים על בני אדם. אנחנו מדברים על לקוחות, על אנשים שחרב עליהם עולמם בעצם זה שהם צריכים לדרוש ולקבל את השירותים. השירותים האלה הם שירותים נוראיים במה שניתן לי. ניתן לי מכשיר מאד יקר, אבל מי מפעיל את המכשיר הזה, אתם יודעים? כשאת באה לעשות בדיקה, את יודעת שחלק גדול, לא מבוטל מהאנשים שמתפעלים אין להם הסמכה, הם לא למדו בבתי הספר המוכרים במדינת ישראל.

היו"ר שלי יחימוביץ:

איך הם הגיעו להפעיל את המכשיר המורכב הזה?

אריה הרשקוביץ:

איך הם הגיעו להפעיל את המכשירים? הגיעו כי מקבלים בניגוד לחוזר מנכ"ל משנת 2009, טומנים את הראש בחול - - -

היו"ר שלי יחימוביץ:

כן, אבל מי, תן לי דוגמא. אנשים שעשו לי את בדיקת ה-MRI נראו לי די מקצועיים, אני חייבת לומר. אבל איך אתה נהיה מפעיל מכשיר כזה?

אריה הרשקוביץ:

כדי לתפעל מכשיר אנחנו צריכים לדבר על כמה דברים. בתוך מסגרות בית החולים המצב עוד איך שהוא סביל. לא טוב, סביל. יש הרבה פשרות בדרך, אבל עדיין יש מסביב אנשים שהם כן רנטגנאים, כן מפקחים, אבל בתוך תוכנו יש אנשים שלא עברו שום הכשרה מעשית. הם מגיעים מהפזורות, מקבלים אישור ממשרד החינוך, לא משרד הבריאות ובניגוד לחוזר מנכ"ל משנת 2009 הם מתקבלים למקומות העבודה.

היו"ר שלי יחימוביץ:

אבל לפחות הם מחנכים טובים.

אריה הרשקוביץ:

אני חייב להדגיש שמסביבנו יש כל מיני מכונים פרטיים כמו טרם, שנמצאים שם ונותנים שירות בפועל. נותנים שירות אנשים שהם בשנה ראשונה לומדים רנטגנאות וכבר הם מתפעלים מכונות שיש בהן סכנה בריאותית משמעותית ביותר ואף אחד לא יכול לקבוע את העתיד שלנו. בעתיד שלנו יתכן שכל אחד מאיתנו יצטרך גם טיפול קרינתי ואז כמויות קרינה לא נכונות, הלחיצות - - -

היו"ר שלי יחימוביץ:

כלומר אתם גם מסכנים את עצמכם.

אריה הרשקוביץ:

מסכנים גם אותנו וגם את בריאות הציבור ופה אנחנו צריכים להתעורר. אנחנו לא יכולים, אני כאיגוד לא יכול לשבת מהצד ולחכות למשרד הבריאות שיעשה הסדרה, כי הוא הרגולטור והוא צריך לחשוב על זה. הוא צריך לדאוג שיהיו בתי ספר, הוא צריך לתקצב בתי ספר, הוא צריך לדרוש לפי התקנות שהוא הוציא.
היו"ר שלי יחימוביץ:

אריה, אתם מאוגדים בהסתדרות?

אריה הרשקוביץ:

אנחנו מאוגדים בהסתדרות. אני יושב הראש.

היו"ר שלי יחימוביץ:

כמה רנטגנאים יש בישראל?

אריה הרשקוביץ:

אנחנו לא יודעים מספרים. גם משרד הבריאות לא יודע, כי - - -

קריאה:

יש 1,500. 

נורית קורן (הליכוד):

אבל יש גם כאלה שלא מאוגדים. 

קריאה:

נכון, יש גם כאלה שלא מאוגדים.

היו"ר שלי יחימוביץ:

בסדר, גם אלה שמאוגדים מצבם לא מזהיר.

אריה הרשקוביץ:

אני רוצה להעביר את הסטטיסטיקות לרנטגנאי ראשי בבית חולים מרכזי, בית חולים בלינסון - - -

היו"ר שלי יחימוביץ:

רגע, רגע, אתה לא מחלק כאן רשות דיבור.

אריה הרשקוביץ:

בסדר. 

היו"ר שלי יחימוביץ:

אלי גרשנקרוין מההסתדרות, בבקשה, בוא תוסיף על הדברים האלה.

אלי גרשנקרוין:

האמת שאני אשמח אם אנשי האיגוד יציגו את הנושא בעניין הזה.

היו"ר שלי יחימוביץ:

למה אתה לא רוצה לדבר? אנחנו יודעים שאתה נורא חכם ושאתה מדבר נורא טוב.

אלי גרשנקרוין:

בסדר, יש פה סוגיה מקצועית מאד חשובה ואני חושב שאנשי האיגוד יודעים להציג אותה מצוין. 

היו"ר שלי יחימוביץ:

אוקיי.

אריה הרשקוביץ:

אז הבעיה הרבה יותר חמורה במכונים הפרטיים, ששם זה עניין עסקי והקופות חותמות הסכמים עם המכונים האלה ועל המכונים האלה אין שום פיקוח. לא יכול להיות פיקוח, כי מספרית למשרד הבריאות אין מספרים כי אין רישוי.

היו"ר שלי יחימוביץ:

מה השכר הממוצע במקצוע?

אריה הרשקוביץ:

השכר הממוצע?

עמנואל מעודד:

משרה מלאה, אם אנחנו מתייחסים - - -

היו"ר שלי יחימוביץ:

מי אתה, אדוני?

עמנואל מעודד:

סליחה, אני מנו. את מכירה אותי ממקום אחר.

היו"ר שלי יחימוביץ:

מה שמך המלא.

עמנואל מעודד:

עמנואל מעודד, יושב ראש הוועד של בית החולים קפלן ואני הרנטגנאי הראשי. בין היתר אני באיגוד המקצועי ואני יכול להגיד לך שהשכר הממוצע של רנטגנאי - - -

היו"ר שלי יחימוביץ:

סליחה, הרנטגנאי הראשי בבית החולים?

עמנואל מעודד:

כן. השכר הממוצע לרנטגנאי ראשי בבית חולים, סליחה לרנטגנאי בבית חולים, הוא סדר גודל של 7,000 שקלים שכר למשרה מלאה. אם עובד רוצה להגיע ליותר מזה – ואני מדבר במושגים של ברוטו – אם עובד רוצה למספר יותר מזה הוא צריך לעבוד סדר גודל של 300 שעות עבודה בחודש בשביל להגיע לזה ואת כל המכשירים שאת מדברת עליהם כרגע, מפעילים אותם אותם אנשים שעובדים 300 שעות בחודש כדי להגיע לשכר סביר. ואז מגיע משרד האוצר ואומר אתם מקבלים שכר של קרוב ל-20,000 שקלים בשביל 300 שעות עבודה, או 350 שעות עבודה ולכן מה אתם רוצים? הכל בסדר.

היו"ר שלי יחימוביץ:

מה אתה למדת למשל?

עמנואל מעודד:

אני למדתי במדעי החברה והטבע בבר אילן, בעל תואר ראשון.

היו"ר שלי יחימוביץ:

נראה לך הגיוני שזה במדעי החברה? 

עמנואל מעודד:

לא, אבל יש מדעי הטבע. החלק הגדול והארי שלנו הוא מדעי הטבע. בזמנו כשלמדנו, נכון, נכנסנו חלק מהמסלולים של מדעי החברה ומדעי החברה למישהו שמטפל בחולה, אני כרנטגנאי ראשי רוצה שהבן אדם שעומד מולי יקבל את השירות הכי נכון ושילמד קצת מדעי החברה. 

היו"ר שלי יחימוביץ:

קצת.

עמנואל מעודד:

אמרתי, אבל החלק הארי שלנו הוא מדעי הטבע. המסלול שאנחנו נמצאים כרגע, רוב הלימודים שלו הם במדעי הטבע ורוב הלימודים שלו הם מאד מתאימים למערך הדימות. כשאנחנו מדברים על ביולוגיה, על כימיה ועל כל מה ש - - -

היו"ר שלי יחימוביץ:

אוקיי, בסדר גמור. סליחה שאני רצה, אבל אנחנו נשמע עכשיו את הרנטגאי הראשי במשרד הבריאות, מישל סומך, בבקשה.

מישל סומך:

שלום. 

היו"ר שלי יחימוביץ:

יש לי שאלה אינפורמטיבית. אם ההכשרה בבר אילן תעבור ממדעי החברה אני לא יודעת, תגיד לי אתה, לתחום שהוא יותר מתאים למקצוע שהוא כל כך טכני והוא כל כך ריאלי, זה יקל על הסדרת המקצוע?

מישל סומך:

מאד. חברת הכנסת יחימוביץ, השאלה שלך מראה שאת באמת מבינה את העניין. התואר הזה הוא תואר כללי במדעי החברה והטבע. בגלל הנקודה הזו אנחנו, המשרד, הרגולטור לא יכול להסדיר את המקצוע, כי במסגרת חוק העיסוק במקצועות הבריאות מוסדרים אך ורק מקצועות שהתואר שלהם הוא טהור וייעודי. אני מכיר את כל הקוריקולום והסילבוס של התכנית שכרגע מתקיימת באוניברסיטה אחת בארץ, בבר אילן. הקוריקולום הזה ב-99% ממנו מתאים לקוריקולום שקיים במדינות ה-OECD מבחינת התכנים ותמהיל הקורסים. רק בשל העובדה שהוא מתקיים במסגרת החוג המשולב למדעי החברה, התואר שניתן שם הוא תואר BA ולא תואר BAC, או בצ'לר אוף מדיקל אימיג'ן כמו שנטען - - -

היו"ר שלי יחימוביץ:

אבל מה הבעיה לשנות את זה? זה נשמע לי הדבר הכי קל בעולם.

מישל סומך:

זה נשמע.

קריאה:

אם משרד הבריאות רוצה, מחר בבוקר - - -

היו"ר שלי יחימוביץ:

סליחה, לא, לא. יש כאן אדם אחד שעונה, בבקשה. 

מישל סומך:

ההחלטה של אוניברסיטת בר אילן להמשיך ולקיים את התכנית במתכונת הנוכחית בחוג המשולב למדעי החברה ולא להעביר אותו לחוגים של מדעי הטבע ומדעי החיים.

היו"ר שלי יחימוביץ:

בסדר, הבנתי שזאת ההחלטה, אבל ההחלטה הזאת פוגעת בהסדרת המקצוע. למשרד הבריאות יש אג'נדה אחרת בעניין הזה. אי אפשר שתהיה איזו שהיא ישיבה משותפת? אני יודעת, של משרד החינוך ומשרד הבריאות?

נורית קורן (הליכוד):

גברתי יושבת הראש, אפשר להפריע לך?

היו"ר שלי יחימוביץ:

כן, בבקשה חברת הכנסת קורן. 

נורית קורן (הליכוד):

גברתי יושבת הראש, אני ישבתי עם המל"ג בנושא הזה והמל"ג אמר לי בפירוש שהם צריכים לקבל מהאוניברסיטה, מאחת האוניברסיטאות קוריקולום מסודר. 

מישל סומך:

קיבלו.

נורית קורן (הליכוד):

מה שצריך, מה שהם רוצים.

מישל סומך:

קיבלו מספר פעמים.

נורית קורן (הליכוד):

מה שצריך להיות, אבל לאוניברסיטה צריך להיות המניע. אם משרד הבריאות יגיד אף אחד, כל מי שיבוא עם התואר הזה לא יקבל, לא יכול לבוא ולעבוד כטכנאי דימות בשום מקום, אז האוניברסיטאות יקשיבו. כמו שיש היום עורכי דין ורוצים לעבוד. פשוט צריך תכנית מסודרת ולהביא אותה למל"ג. אני כבר דיברתי עם המל"ג. אפשר יהיה לאשר את זה. אני חושבת שמשרד הבריאות חייב לשבת. 

בואו תשבו יחד איתי, גם עם יושבת הראש, לא אכפת לי עם מי. יש כבר תכנית מסודרת. תבואו ונתכנס לזה. אפשר לעשות את זה וכאן ועכשיו. 

היו"ר שלי יחימוביץ:

תודה. חברים אני מבקשת, אנחנו מסיימים. אני אמרתי מראש שזה יהיה דיון קצר. תיכף גם חברי הכנסת. בבקשה. 

מישל סומך:

אנחנו ישבנו עם ארבע האוניברסיטאות הגדולות בארץ, הצענו להן להרים מסלול לתואר ייעודי כזה ולצערי לא הצלחנו להתקדם. גם כשהגישו תכניות למל"ג, המל"ג לא אישר אותן והחזיר אותן לנקודות ההתחלה. 

היו"ר שלי יחימוביץ:

אוקיי, הבנתי.

נורית קורן (הליכוד):

טוב, אז אנחנו נעשה פה סדר. 

היו"ר שלי יחימוביץ:

מרק אסרף נמצא פה?

מרק אסרף:

כן.

היו"ר שלי יחימוביץ:

מרק אסרף, אגף אקדמי, המועצה להשכלה גבוהה. מה? מה קורה כאן? כל כך פשוט, באמת. אני גם רוצה להגיד עוד משהו. המקצוע הזה הוא מקצוע קריטי. כל המכשירים האלה שאנחנו מדברים עליהם זה לא איזה מותרות. היום זה הבסיס של אבחון של מחלות אצל המטופלים. אז דבר שהוא כל כך בסיסי לרפואה המודרנית, אי אפשר לעשות את המהלך המסועף והקשה הזה ולהעביר את התואר הכללי ממדעי החברה והחיים למשהו שהוא יותר קונקרטי ויעזור בהסדרת המקצוע?

מרק אסרף:

ראשית אני אביא את דברה של המועצה להשכלה גבוהה בנושא הזה, כי דיברתם איך מכירים בתואר אקדמי, אז מן הראוי שאני אציג את העמדה של המועצה להשכלה גבוהה.

היו"ר שלי יחימוביץ:

בשביל זה אתה פה.

מרק אסרף:

אנחנו במועצה להשכלה גבוהה כבר דנו בזה לפני מספר שנים מתוך חשיבות והכרה בחשיבות הנושא של הדימות, המועצה להשכלה גבוהה קבעה בהחלטה כבר לפני 4 שנים שהיא לא פוסלת על הסף, כלומר היא מאפשרת להגיש בקשה של תכנית לימודים לתואר ראשון בדימות, אבל המוקד שלה צריך להיות עיוני חזק במדעים. כלומר דברים שיהיו שם בדימות, רקע תיאורטי חזק בפיזיקה, בקרינה - - -

היו"ר שלי יחימוביץ:

אין בעיה.

נורית קורן (הליכוד):

זה בסדר, מה הבעיה?
מרק אסרף:

בסדר.

נורית קורן (הליכוד):

אם אתם תדרשו מהאוניברסיטה מה אתם רוצים, הם יעשו.

מישל סומך:

הוגשו תיקונים לבקשות האלה.

מרק אסרף:

רגע. עכשיו אני מדבר על תחום שכרגע אין בו תואר אקדמי בישראל וזה הדימות. לכן במתווה הזה של תחום חדש, למועצה יש - - -

היו"ר שלי יחימוביץ:

מה זה חדש? זה מאתמול? באמת.

נורית קורן (הליכוד):

זה לא חדש. 70 שנה עובדים ככה.

היו"ר שלי יחימוביץ:

אתה בעצמך אומר שכבר לפני כמה שנים דיברתם על זה. 

מרק אסרף:

רגע, אני אמשיך את ה - - -

היו"ר שלי יחימוביץ:

באירביד נותנים את זה, ברבת עמון נותנים את זה, תביאו מרצים מרבת עמון ומאירביד. 

נורית קורן (הליכוד):

רק מדינת ישראל לא יכולה? מדינת ישראל הגדולה, שיש בה רפואה מתקדמת. איך אנחנו לא יכולים לעשות את זה?

מרק אסרף:

אני רק אסביר. היה מוסד שהגיש לנו בקשה בנושא של דימות רפואית. המוסד הזה הגיש - - -

היו"ר שלי יחימוביץ:

איזה מוסד? לא בר אילן?

מרק אסרף:

לא, לא בר אילן. מוסד מוכר להשכלה גבוהה שהגיש תכנית קונקרטית בדימות.

היו"ר שלי יחימוביץ:

למה אתה לא אומר את השם?

קריאה:

אוניברסיטת חיפה.

מרק אסרף:

אני יכול להגיד את השם שלה.

היו"ר שלי יחימוביץ:

נו, אז תגיד. מה זה המסתורין הזה?

מרק אסרף:

המרכז האקדמי שערי מדע ומשפט, מכללה חוץ תקציבית במדינת ישראל, מוכרת על ידי המועצה להשכלה גבוהה.

היו"ר שלי יחימוביץ:

ביקשה ש- - -

מרק אסרף:

הגישה תכנית לימודים לתואר ראשון בדימות רפואית. המועצה להשכלה גבוהה - - -

היו"ר שלי יחימוביץ:

נו, נשמע מצוין.

מרק אסרף:

בסדר. המועצה להשכלה גבוהה בדקה את התכנית הזאת מספר פעמים והגיעה למסקנה שהיא לא עומדת במתווה הנדרש. ונתנו להם הערות.

נורית קורן (הליכוד):

נו, אז מה הבעיה? אתם נותנים הערות, הם יתקנו את זה. אני לא מבינה. 

מרק אסרף:

רגע. נתנו להם הערות וההערות הן בעיקר אקדמיות. זאת אומרת - - -

היו"ר שלי יחימוביץ:

איפה זה עומד כרגע?

מרק אסרף:

עכשיו זה עומד במצב שלפני שנה המועצה להשכלה גבוהה - - -

היו"ר שלי יחימוביץ:

יש לכם זמן, מה?

מרק אסרף:

לא. רגע. לפני שנה, חברה, אני מנסה להסביר. המועצה להשכלה גבוהה אפשרה להם להגיש תכנית לפיה המתווה של המל"ג בדימות רפואית ועברה שנה והם לא הגישו את התכנית הזאת. אם יהיה מוסד אחר להשכלה גבוהה במדינת ישראל שיגיש בקשה כזאת, היא תיבדק.

נורית קורן (הליכוד):

כי לאף אחד אין את העניין להגיש את זה.

מרק אסרף:

יש כבר מתווה וכפי שאמרנו הדלת פתוחה. 

היו"ר שלי יחימוביץ:

הבנתי. תודה רבה. אני מבקשת שקט. חבר הכנסת ואאל יונס, בבקשה. ואאל, אתה רופא?

ואאל יונס (הרשימה המשותפת):

לא. אני - - -

קריאה:

החוזה הקליני. גם כן הפלונטר הזה של החוזה הקליני גם קיים ביניכם. בין - - -

היו"ר שלי יחימוביץ:

אני מבקשת לא להפריע. תודה רבה. חבר הכנסת ואאל יונס. תגיד שוב במה התואר שלך.

ואאל יונס (הרשימה המשותפת):

התואר שלי בסיעוד במקרה ועבדתי הרבה שנים בבתי חולים, אם זה רמב"ם, אם זה הלל יפה וקריית צאנז. 

אני מתפלא קודם כל שאנחנו בשנת 2018 מדברים על שישה חודשים, שלושה חודשים במדינת ישראל. זה מתאים למדינת עולם שלישי. אני אומר את זה עם כל הצער.

היו"ר שלי יחימוביץ:

נכון. 

קריאה:

אפילו לא.

ואאל יונס (הרשימה המשותפת):

אפילו לא. כי בקיצור תורים אנחנו פשוט נותנים לאנשים לחיות טוב ושיהיו בריאים ונחמד להם בחיים. במשרד הבריאות מדברים על קניית מכשירים ומאז שנכנס סגן השר ליצמן יש הרבה יותר מכשירים מקודם, אבל זה לא מספיק. 

ריבונו של עולם, היום במקום שישראל תקנה F16 להגן על אזרחיה, זה יקנה לנו 100 מכשירים של MRI. אז צריך גם סדר עדיפויות, ככה לחשוב על זה באמת טוב.

היו"ר שלי יחימוביץ:

גישה מעניינת.
ואאל יונס (הרשימה המשותפת):

נכון. כי הביטחון האישי של כל אזרח שווה לביטחון של הגבולות של המדינה. אני לא חושב שמשרד הבריאות לא יכול להשיג יותר כסף בשביל לקנות עוד יותר מכשירים כאלה. 

בירדן, רבת עמון ואירביד לומדים - - -

היו"ר שלי יחימוביץ:

בבקשה, סגן השר.

ואאל יונס (הרשימה המשותפת):

אני אעצור קצת עד שסגן השר יתיישב. 

היו"ר שלי יחימוביץ:

כן. הצטרף אלינו סגן השר יעקב ליצמן. 

ואאל יונס (הרשימה המשותפת):

הוא סגן השר.

היו"ר שלי יחימוביץ:

כן. הוא אמנם עובר כל הזמן שינויים, סגן השר. סגן השר ליצמן הצטרף אלינו לדיון הבא בנושא בריאות הנפש. אנחנו מסיימים כאן את הדיון.

סגן שר הבריאות יעקב ליצמן:

אני רק אגיד מילה אחת על הדיון הנוכחי. אחד הדברים הכי אבסורדים במדינה היום, שאני צריך לבוא לוועדת העבודה, הרווחה והבריאות של הכנסת, לקבל אישורים על כל מיני מכשירים, אם זה MRI, אם זה פאד CT, אם זה כל מיני דברים אחרים שאני מתעסק בהם כיום. אפילו רובוטים ועוד כל מיני דברים. 

היו"ר שלי יחימוביץ:

על כל מכשיר אתה צריך אישור של ועדת העבודה והרווחה?

סגן שר הבריאות יעקב ליצמן:

בדיוק ככה. 

קריאה:

המלצנו בדו"ח לבטל את הסוגיה הזאת.

סגן שר הבריאות יעקב ליצמן:

על כל מכשיר שאני רוצה אני צריך אישור, כולל תקציב, כולל - - -

קריאה:

גם לאן הוא הולך?

היו"ר שלי יחימוביץ:

חברים - - -
קריאה:

שאלה.

היו"ר שלי יחימוביץ:

לא, לא, סליחה. השר אמנם נכנס לפני הזמן, הוא רוצה להתייחס לסוגיה הזאת, בסדר. אני חייבת לסיים את הדיון הזה. אנחנו חייבים לפתוח את הדיון בבריאות הנפש. חבר הכנסת יונס עוד לא דיבר ואת תרצי לדבר על הנושא הזה גם כן או על בריאות הנפש? מצוין. אז ואלל תיכף יסיים את דבריו.


סגן שר הבריאות יעקב ליצמן:

רק מילה אחת ואני אסיים. בליל התקציב בשתיים בבוקר עשיתי משבר על התקציב כשדרשתי 10 פט סיטי. פט סיטי היום משדר על הגרורות, על הסרטן, השם ישמור.

היו"ר שלי יחימוביץ:

כן, דיברנו על זה. 

סגן שר הבריאות יעקב ליצמן:

האוצר סירב. עשיתי משבר, הודעתי שאני לא אצביע על התקציב אם אני לא אקבל את פט סיטי. שר האוצר נתן לי באותו ערב 5 פט סיטי. האוצר טען שזה עולה 25 מיליון שקלים. אמרתי לנציג האוצר ריבונו של עולם, אני לא מבין, הרי אני לא מבקש כסף, אני מבקש רישיון, רק אישור. הוא אמר לי שזה עולה, זה מגביר. אמרתי מה, פט סיטי זה צילום נוף? פט סיטי זה הגרורות. לא משנה, קיבלתי את זה.

היו"ר שלי יחימוביץ:

לא, יש להם את הגישה שככל שתיתן יותר אנשים ירצו יותר סתם. הם ילכו בהמוניהם לבדיקות פט סיטי בשביל הכיף שלהם.

סגן שר הבריאות יעקב ליצמן:

בינתיים אני שמח להגיד שזה עזר וקיבלתי הבטחה משר האוצר ל-5 פט סיטי. בעוד ארבע דקות בדיוק בוועדת העבודה והבריאות של הכנסת מעבירים 5 פט סיטי ואני מקווה שאנחנו נחלק. אנחנו בודקים מקצועית, בודקים איפה צריך ומי שיש לו כמובן את המכונים וכל הדברים של רדיותרפיה וכל הדברים שצריך את הפט סיטי, אז אנחנו נותנים להם, או למי שיש לחץ ועומס. זה בדיון.

השלב הבא רבותי זה גם על רובוט, על עוד דברים שאני התחלתי לנהל משא ומתן. אני מקווה שאני אצליח. תודה רבה.

היו"ר שלי יחימוביץ:

תודה רבה. חבר הכנסת ואאל יונס, אחרון הדוברים כאן. אני מבקשת לא להפריע. 

ואאל יונס (הרשימה המשותפת):

גברתי יושבת הראש אני רוצה גם לפרגן לסגן שר הבריאות. באמת מאז שהוא נכנס כסגן כשר הבריאות וגם כסגן שר יש שינויים. יש שינויים אדירים במערכת הבריאות וזה ייאמר לזכותו. 

אדוני סגן השר, אני בדיוק התחלתי להגיד שזה אפילו שווה משבר קואליציוני אם אתה רוצה לדפוק על השולחן ולהגיד להם אני רוצה תקציבים. אני התחלתי להגיד בדיוק כשנכנסת, במקום לקנות עוד F16 אחד, מספיק אחד, לקנות הרבה מכשירים שהם פשוט ביטחון של כל איש ואיש בישראל.

היו"ר שלי יחימוביץ:

כן, זה הצלת חיים. הגנה על חייהם של אזרחי המדינה.
ואאל יונס (הרשימה המשותפת):

כן, זה הביטחון האישי של כל אחד. כולנו יודעים שבן אדם חולה שמחכה הרבה חודשים - - -

סגן שר הבריאות יעקב ליצמן:

בוא נעשה הסכם, לא ישלחו עפיפונים ויהיו פחות - - -

ואאל יונס (הרשימה המשותפת):

אני אדבר איתם על זה.

היו"ר שלי יחימוביץ:

הוא לא אחראי על העפיפונים.

ואאל יונס (הרשימה המשותפת):

אני אדבר איתם, אולי ישמעו אותי.

קריאה:

מה עם הנהגים של ה-F16, להם לא דואגים. אף אחד לא מדבר עליהם.

היו"ר שלי יחימוביץ:

חברים, לא, זה לא לעניין מה שקורה פה עכשיו. אני מבקשת, אנחנו חייבים לסיים.

ואאל יונס (הרשימה המשותפת):

קודם כל ה-F16 לא יכול למנוע מעפיפונים לעוף, לצערנו. זה אחד. בקשר לאלה שלומדים רנטגן, יש בירדן היום הרבה הרבה ישראלים שלומדים שם תואר ראשון. יש הרבה מקצועות פרא רפואיים שם, שממש מקבלים תואר ולימודים גבוהים. הבת שלי במקרה למדה שם רפואה והיא היום לומדת בעפולה ברמה כל כך גבוהה, למה לא לקלוט אותם? למה להקשות על התלמידים שמסיימים שם בירדן בכל מיני תנאים, בכל מיני דברים שקשה לקלוט אותם. 

קריאה:

אין להם שום הכשרה - - - 

ואאל יונס (הרשימה המשותפת):

ואנחנו שומעים שאנשים בלי השכלה - - -

היו"ר שלי יחימוביץ:

אני מבקשת. מי שעכשיו מדבר יוצא מיד.

ואאל יונס (הרשימה המשותפת):

אנשים בלי השכלה בסיסית עובדים ברנטגן ומצלמים אותנו. כל אחד מאיתנו בטח חווה את החוויה הזאת בצילום אחד אם לא יותר בחיים ואנחנו פשוט חשופים לכל מיני מחלות בגלל הקרינה המיותרת שאנשים לא מקצועניים עושים אותם. 

אז בבקשה, תעשו את הדברים הנכונים ותתחילו לקלוט אנשים מקצועיים עם תואר ראשון ברנטגן, אם זה בארץ או מחוץ לארץ. אנחנו צריכים בריאות וחיים בלי בריאות טובה לא שווים כלום. 

קריאה:

השורש הוא ההשכלה.

היו"ר שלי יחימוביץ:

חבר הכנסת ואאל יונס, תודה רבה לך. שאר הדוברים שלא דיברו, אני מתנצלת בפניכם. מראש זה הוגדר דיון קצר. אנחנו נלווה את הסוגיה הזאת, בעיקר את סוגית הפרופסיה של המקצוע וההסדרה שלו. 

אפילו יש בזה משהו מקומם, כי יש המון דברים שאנחנו רוצים שזה לחצוב הרים וזה בלתי אפשרי וזה עניין תקציבי ראשון במעלה. אני לא מדברת על רכישת המכשירים, שבאמת זה ניכר בצורה ראויה לציון מאז כניסתו של סגן השר ליצמן לתפקיד, אלא על הסדרת המקצוע וההפקרות ששוררת בו, שמשפיעה גם על רמת האנשים שעובדים במקצוע וגם על השכר שלהם וחוזר חלילה. זה לא לוקסוס, זה לא טיפולים אלטרנטיביים, שזה טיפולים בסיסיים לשמירה על בריאותו ועל ביטחונו של הציבור. 
לכן חברת הכנסת נורית קורן אני לוקחת את הכפפה שאת מגישה כאן ואנחנו - - -

נורית קורן (הליכוד):

צריך לומר שגם השר שותף לזה ואנחנו פשוט צריכים לשבת.

היו"ר שלי יחימוביץ:

אז הוועדה תטפל באופן עקבי בעניין הזה של מציאת האוניברסיטה או המוסד האקדמי, שיהיה מוכן לקחת על עצמו את החזון הדמיוני הזה של הכשרת - - -

נורית קורן (הליכוד):

גברתי יושבת הראש - - -

היו"ר שלי יחימוביץ:

אני מבקשת לא להפריע לי, חברת הכנסת קורן. את החזון הדמיוני הזה של מתן תואר מתאים למקצוע הספציפי הזה ולא עוד מדעי החברה והטבע, איזה מקצוע אמורפי. זה באמת א'-ב'. ואם אנחנו צריכים סיוע אקדמי בייעוץ אקדמי, יש לנו ממש מעבר לגבול, מרחק נסיעה ברכב, באירביד, ברבת עמון, אפשר לקבל מהם. אגב, אפשר רק לקבל מהם עזרה אקדמית בהקמת פקולטות דומות בישראל. זה לא פסול ולהשתמש בידע שנקבע שם. 

ואאל יונס (הרשימה המשותפת):

זה לא מצחיק. 

נורית קורן (הליכוד):

זה עצוב. 

ואאל יונס (הרשימה המשותפת):

זה לא עצוב, אבל זה לא מצחיק.

היו"ר שלי יחימוביץ:

ואני מתחייבת שאנחנו נעקוב אחרי הסוגיה הספציפית הזאת, כמובן גם אחרי הסוגיה השנייה של התורים לרנטגן.

אני מודה לכולכם. אנחנו מסיימים את הישיבה הזאת. כל מי שלא קשור לישיבה הבאה מתבקש לעזוב את החדר, כי אנחנו צריכים גם לפנות מקומות נוספים למי שמשתתפים בדיון הבא. 

הישיבה ננעלה בשעה 10:45.

